На основу члана 29. став 1. тачка 1. Зaкона о смањењу ризика од катастрофа и управљању ванредним ситуацијама („Сл. гласник РС“, бр. 87/18), члана 20. Закона о локалној самоуправи („Сл.гласник РС“, бр. 129/07, 83/14-др.закон, 101/16-др.закон и 47/18) и члана 15., 40. и члана 152. Статута општине Владичин Хан („Сл. гласник Града Врања, бр. 4/19), Скупштина општине Владичин Хан на седници одржаној дана 30.06. 2022. године, доноси

**ОДЛУКУ О ОРГАНИЗАЦИЈИ И ФУНКЦИОНИСАЊУ**

**ЦИВИЛНЕ ЗАШТИТЕ НА ТЕРИТОРИЈИ ОПШТИНЕ ВЛАДИЧИН ХАН**

**Члан 1.**

Овом одлуком дефинише се организација и функционисање цивилне заштите на територији општине Владичин Хан, посебно у делу који се односи на начела по којима се поступа у систему смањења ризика од катастрофа, субјекте и снаге система смањења ризика од катастрофа и управљања ванредним ситуацијама, дужностима општинских органа у заштити и спасавању, обавезе израде процене ризика од катастрофа, плана заштите и спасавања, плана смањења ризика од катастрофа, образовање штаба за ванредне ситуације, одређивање повереника и заменика повереника цивилне заштите у насељеним местима, формирање јединица цивилне заштите опште намене и специјализоване јединице цивилне заштите за узбуњивање, одређивање субјеката од посебног значаја за заштиту и спасавање, финансирање и друга питања.

**НАЧЕЛА**

**Члан 2.**

Овом одлуком обезбеђује се доследна примена начела заштите и спасавања утврђена Законом а посебно: начело приоритета, начело примарне улоге локалних заједница, начело равноправности и заштите људских права, начело партиципативности и солидарности, и начело информисања јавности.

**Начело приоритета**

**Члан 3.**

Смањење ризика од катастрофа и заштита и спасавање људи и материјалних и културних добара на теритрији општине Владичин Хан, представља најважнији приоритет у односу на све друге облике друштвеног и јавног живота. У том смислу, сваки грађанин има право на заштиту без обзира на пол, националну или било коју другу припадност.

**Начело примарне улоге локалних заједница**

**Члан 4.**

Органи општине и сви субјекти и снаге смањења ризика од катастрофа на простору општине имају примарну улогу у управљању ванредном стуацијом и одговорни су за правовремен и ефикасан први организовани одговор у случају најаве или настанка неке опасности која угрожава животе и здравље људи и материјална добра на простору општине Владичин Хан.

**Начело равноправности и заштите људских права**

**Члан 5.**

Органи општине, Општински штаб за ванредне ситуације и субјекти од посебног значаја за заштиту и спасавање старају се о обезбеђивању принципа равноправности полова, односно воде рачуна да ни једна наредба, одлука, радња или мера не сме бити на штету женског пола а такође се обезбеђује принцип да и жене равноправно учествују у активностима превентивне заштите и оперативним активностима заштите и спасавања људи и материјалних добара у ванредним ситуацијама. Такође, су дужни да воде рачуна о заштити људских права а посебно о заштити сиромашних, старих, болесних, деце, трудница и других рањивих група на простору општине Владичин Хан.

**Начело партиципативности и солидарности**

**Члан 6.**

Сви грађани на простору општине Владичин Хан који буду угрожени неком катастрофом имају обавезу међусобне солидарности и узајамне помоћи као и право на помоћ не само у спасавању живота и здравља већ и у обезбеђивању основних услова за живот и имају приоритет у услугама које пружају хуманитарне организације које делују на простору општине.

**Начело инфомисања јавности**

**Члан 7.**

Председник општине и Општински штаб за ванредне ситуације имају обавезу да правовремено и истинито обавештавају јавност о упозорењима да се очекује нека опасност и поступцима које треба да предузму односно о последицама опасности која је задесила простр општине. Информисање вршити на редовним и ванредним саопштењима и на конференцијама за медије.

**СУБЈЕКТИ И СНАГЕ СИСТЕМА СМАЊЕЊА РИЗИКА ОД КАТАСТРОФА И УПРАВЉАЊА ВАНРЕДНИМ СИТУАЦИЈАМА**

**Члан 8.**

Субјекти система смањења ризика од катастрофа и управљања ванредним ситуацијама у општини су:

1. скупштина општине;
2. председник општине;
3. општинско веће;
4. општинска управа;
5. субјекти од посебног значаја за заштиту и спасавање;
6. образовне установе и друге јавне установе.

Снаге система смањења ризика од катастрофа и управљања ванредним ситуацијама на територији општине Владичин Хан су:

1. општински штаб за ванредне ситуације;
2. повереници и заменици повереника цивилне заштите;
3. јединице цивилне заштите опште намене;
4. јединица за узбуњивање;
5. подручна ватрогасно-спасилачка јединица;
6. екипе Црвеног крста;
7. припадници полиције;
8. грађани и удружења грађана;

**Скупштина општине**

**Члан 9.**

У остваривању своје улоге у систему смањења ризика од катастрофа и управљања ванредним ситуацијама на територији општине Владичин Хан, а у складу са одредбама Закона, Скупштина општине Владичин Хан врши следеће послове:

* доноси одлуку о организацији и функционисању цивилне заштите на територији јединице локалне самоуправе, на предлог надлежног штаба и обезбеђује његово спровођење;
* образује Општински штаб за ванредне ситуације;
* разматра извештај председника општине Владичин Хан о битним питањима из области смањења ризика од катастрофа, управљања ванредним ситуацијама и отклањању последица ванредних ситуација;
* доноси план и програм развоја система заштите и спасавања на територији јединице локалне самоуправе;
* планира и утврђујe изворе финансирања за развој, изградњу и извршавање задатака заштите и спасавања и развој цивилне заштите и спровођење мера и задатака цивилне заштите на територији општине;
* обавља и друге послове у складу са законом и другим прописима.

**Председник општине**

**Члан 10.**

* стара се о спровођењу закона и других прописа из области смањења ризика од катастрофа и управљања ванредним ситуацијама;
* врши функцију команданта штаба за ванредне ситуације општине Владичин Хан и руководи његовим радом;
* у сарадњи са замеником и начелником штаба предлаже постављење осталих чланова штаба за ванредне ситуације;
* доноси одлуку о проглашењу и укидању ванредне ситуације на територији општине Владичин Хан, на предлог општинског штаба за ванредне ситуације;
* врши активирање субјеката од посебног значаја и доноси наредбу о активирању субјеката и снага на својој територији;
* доноси наредбу о мобилизацији јединица цивилне заштите на својој територији;
* руководи заштитом и спасавањем и наређује мере утврђене законом и другим прописима;
* усмерава и усклађује рад општинских органа и правних лица чији је општина оснивач у спровођењу мера заштите и спасавања;
* остварује сарадњу са начелником Пчињског управног округа и Окружним штабом за ванредне ситуације као и са штабовима за ванредне ситуације суседних ЈЛС у циљу јединственог и усклађеног деловања у ванредним ситуацијама;
* стара се о организацији и спровођењу мобилизације грађана, правних лица и материјалних добара у циљу укључења истих у активности заштите и спасавања;
* одлучује о увођењу дежурства општинским органима и другим правним лицима у ванредној ситуацији;
* планира и преко Скупштине општине и Општинског већа обезбеђује буџетска средства намењена за смањење ризика од катастрофа и управљање ванредним ситуацијама и отклањању последица ванредних ситуација;
* на захтев или по сопственој процени извештава Скупштину општине о стању на територији и о предузетим активностима у ванредној ситуацији;
* разматра и одлучује о другим питањима из области заштите и спасавања из своје надлежности.

**Општинско веће**

**Члан 11.**

У остваривању своје улоге у области смањења ризика од катастрофа и управљања ванредним ситуацијама на територији општине Владичин Хан, применом оредаба Закона и других прописа, Општинско веће општине Владичин Хан врши следеће послове:

- разматра предлог Одлуке о организацији и функционисању цивилне заштите на територији општине Владичин Хан, на предлог штаба за ванредне ситуације и доставља Скупштини на усвајање;

* доноси Процену ризика од катастрофа за територију општине Владичин Хан након добијања сагласности од МУП-а, Сектора за ванредне ситуације;
* доноси План заштите и спасавања општине након добијања сагласности од МУП-а, Сектора за ванредне ситуације;
* доноси План смањења ризика од катастрофа за територију општине на основу Процене ризика од катастрофа;
* доноси акт о одређивању субјеката од посебног значаја за заштиту и спасавање за територију општине Владичин Хан на предлог надлежног штаба;
* доноси акт о формирању јединица цивилне заштите опште намене и јединице за узбуњивање;
* доноси акт о постављењу сирена, уређаја и средстава за јавно узбуњивање;
* разматра висину насталих штета од елементарних непогода и доставља захтеве за помоћ од Владе;
* образује Комисију за процену штете настале од елементарних непогода;
* одлучује о накнади штете настале од елементарних непогода и других несрећа;
* одлучује о додели помоћи грађанима који су претрпели штете у ванредним ситуацијама, у складу са расположивим финансијским средствима;
* успоставља ситуациони центар у складу са актом о организацији и функционисању цивилне заштите, а у зависности од техничких и материјалних могућности;
* предлаже акта која доноси Скупштина општине Владичин Хан,
* предузима хитне и превентивне мере у циљу смањења ризика од катастрофа;
* обављају и друге послове утврђене законом.

**Општинска управа**

**Члан 12.**

Општинска управа са својим одељењима у оквиру својих надлежности у систему смањења ризика од катастрофа и управљања ванредним ситуацијама обавља следеће послове и задатке:

* обезбеђује успостављање и функционисање ситуационог центра, уз сагласност председника општине Владичин Хан, у складу са техничким и материјалним могућностима општине Владичин Хан;
* носилац је активности на изради Процене ризика од катастрофа на територији општине Владичин Хан;
* носилац је активности на изради Плана смањења ризика од катастрофа;
* носилац је активности на изради Плана заштите и спасавања;
* учествује у припремама, организацији и извођењу привременог померања или евакуације угроженог становништва;
* учествује у припремама и спровођењу збрињавања настрадалог становништва;
* стара се око обезбеђења неопходних средстава за рад штаба за ванредне ситуације општине Владичин Хан;
* стара се о планирању и имплементацији урбанистичких мера заштите и спасавања у делу који се односи на израду и усвајању просторних планова општине;
* набавља и одржава средства за узбуњивање у оквиру система јавног узбуњивања у Републици Србији, учествује у изради студије покривености система јавног узбуњивања за територију општине Владичин Хан;
* стара се о обезбеђењу телекомуникационе и информационе подршке за потребе заштите и спасавања;
* организује, развија и води личну и узајамну заштиту у свим органима општине;
* учествује у организацији, формирању, опремању и обучавању јединица цивилне заштите опште намене и јединице за узбуњивање;
* остварује сарадњу са организационим јединицима Сектора за ванредне ситуације – Одељењем за ванредне ситуације у Врању;
* обавља и друге послове заштите и спасавања у складу са законом и другим прописима.

**Штаб за ванредне ситуације**

**Члан 13.**

За руковођење и координацију рада субјеката и снага система за смањење ризика од катастрофа на територији општине Владичин Хан формираће се штаб за ванредне ситуације у чији састав ће ући:

* председник општине- командант штаба;
* заменик председника општине - заменик команданта штаба;
* представник Сектора за ванредне ситуације - начелник штаба;
* начелник општинске управе - члан штаба;
* представник (1-2) општинског већа - члан штаба;
* директор јавног комуналног предузећа - члан штаба;
* директор јавног предузећа за водоснадбевање и канализацију - члан штаба;
* директор здравствене установе - члан штаба;
* директор електродистрибутивног предузећа - члан штаба;
* директор Центра за социјални рад - члан штаба;
* директор ветеринарске службе - члан штаба;
* секретар Црвеног крста - члан штаба;
* представник Полицијске станице;
* представник подручне Ватрогасно-спасилачке јединице;
* и други на основу предлога команданта и начелника штаба.

Поред надлежности дефинисаних Законом, Општински штаб, у случају ванредне ситуације може наредити и следеће мере:

* ангажовање јединица цивилне заштите опште намене, грађана и материјалних средстава у ванредним ситуацијама;
* увођење дежурства субјектима од посебног значаја за заштиту и спасавање и другим правним лицима;
* ангажовање субјеката од посебног значаја за заштиту и спасавање;
* посебан режим обављања одређених комуналних делатности;
* посебне мере и поступке хигијенско-профилактичког карактера;
* посебан режим саобраћаја или забрану саобраћаја локалним путевима;
* евакуацију становништва;
* одређивање другачијег распореда радног времена;
* посебне приоритете у испоруци комуналних и других производа и пружању услуга (воде, грејања, електричне енергије, градског превоза, железнички и друмски превоз и сл);
* привремену забрану приступа и кретања у појединим угроженим подручјима;
* привремену забрану коришћења одређених покретних и непокретних ствари власницима односно корисницима;
* обезбеђење обавезног поштовања наређених мера од стране становништва и правних лица у организовању и спровођењу евакуације и других активности у заштити и спасавању;
* корисницима, односно власницима стамбених зграда, станова, пословних просторија и других зграда да приме на привремени смештај угрожена лица из угроженог подручја;
* доноси наредбе, закључке и препоруке;
* и друге мере.

**Стручно-оперативни тимови**

**Члан 14.**

Општински штаб за ванредне ситуације формираће стручно оперативне тимове, од по 3 члана, од којих ће један бити руководилац тима, као своја помоћна стручна саветодавна и оперативна тела, за следеће опасности и мере цивилне заштите:

* стручно оперативни тим за заштиту и спасавање од поплава;
* стручно оперативни тим за заштиту и спасавање од земљотреса, клизишта и ерозија;
* стручно оперативни тим за заштиту и спасавање од епидемија и пандемијa;
* стручно оперативни тим за заштиту и спасавање од пожара и ТТ несрећа;
* стручно оперативни тим за евакуацију, збрињавање угроженог становништва, прву и медицинску помоћ;
* стручно оперативни тим за асанацију терена;
* и друге по процени штаба за ванредне ситуације.

У састав стручно оперативних тимова потребно је да уђу стручњаци и руководећи кадрови из органа или институција надлежних и компетентних за одређену опасност; представници општинских органа; представници здравствених, образовних и научних установа, привредних друштава и других правних лица у чијем делокругу су, поред осталих и послови од значаја за заштиту и спасавање у ванредним ситуацијама.

Општински штаб за ванредне ситуације може формирати нове или расформирати већ формиране стручно оперативне тимове у зависности од идентификованих опасности у ажурираној или новој Процени ризика од катастрофа за територију општине Владичин Хан.

**Ситуациони центар**

**Члан 15.**

Ситуациони центар се образује у оквиру општинске управе у ситуацији проглашења ванредне ситуације на простору општине који ће успоставити непрекидан рад са циљем правовременог информисања грађана о ситуацији на терену и о поступцима које грађани треба да предузимају у одређеној опасности.

Поред наведеног, ситуациони центар ће обављати и следеће послове: пријем наредби, закључака и препорука од надлежних органа, преношење наредби, закључака и препорука општинског штаба надлежним органима и службама општине, месних заједница и снагама заштите и спасавања, прикупља податке и информације о угроженом становништву и доставља их штабу за ванредне ситуације или Сектору за ванредне ситуације, као и податке о интервенцијама снага заштите и спасавања на терену.

**Субјекти од посебног значаја за заштиту и спасавање**

**Члан 16.**

Субјекте од посебног значаја, односно привредна друштва и друга правна лица која егзистирају на простору општине, а која у свом саставу располажу са људским и материјалним ресурсима који се могу искористити у заштити и спасавању људи и материјалних добара, одредиће општинско веће својим актом којим ће обухватити:

* јавна комунална предузећа која се финансирају из буџета локалне самоуправе;
* здравствене установе;
* ветеринарске установе;
* електродистрибутивну службу;
* хуманитарне организације и др.

На основу плана заштите и спасавања, а на предлог штаба за ванредне ситуације Општинска управа ће субјектима одредити задатке у заштити и спасавању.

Трошкови стављања у приправност и ангажовање субјеката од посебног значаја за заштиту и спасавање, падају на терет буџета општине.

Општинска управа припрема уговоре за реализацију задатака, а потписује их председник општине.

Субјекти од посебног значаја имају обавезу планирања и припремања ефикасног и правовременог ангажовања и извршења задатака постављених од стране Општинског штаба за ванредне ситуације.

**Остала привредна друштва и друга правна лица**

**Члан 17.**

Сва привредна друштва и друга правна лица на простору општине су у обавези да учествују у заштити и спасавању на основу налога штаба за ВС, а у складу са својом делатношћу и људским и материјалним ресурсима.

Трошкови настали учешћем привредних друштава и других правних лица спровођењу мера заштите и спасавања, надокнађују се из буџета општине Владичин Хан.

**Хуманитарне организације и удружења грађана**

**Члан 18.**

Организација Црвеног крста и друге хуманитарне организације и удружења, која своју делатност обављају на територији општине учествују у планирању, припремама и спровођењу задатака заштите и спасавања и пружања помоћи становништву погођеном последицама катастрофа. Ангажовање хуманитарних организација и удружења грађана врши Општински штаб за ванредне ситуације.

**Грађани**

**Члан 19.**

У извршавању задатака заштите и спасавања дужни су да учествују сви способни грађани од 18 до 60 година старости на простору општине укључујући и стране држављане, сем трудница и мајки са децом до десет година старости и самохрани родитељи односно и друге категорије становништав које су дефинисане одредбама Закона.

За потребе заштите и спасавања грађани су дужни да поштују све наредбе и друге мере које доноси Општински штаб за ванредне ситуације а које се односе на њихово поступање и учешће у случају ванредних ситуација, затим да омогуће извођење неопходних радова за заштиту и спасавање на својим непокретностима, као и да дају на коришћење непокретне ствари, возила, машине, опрему, материјално-техничка и друга материјална средства (вода, храна, одећа, обућа, грађевински и други производи). За ствари и материјална средства дата на коришћење, као и за штету насталу извођењем радова на непокретностима за потребе заштите и спасавања, грађани имају право на накнаду која се исплаћује по тржишним ценама из буџетских средстава општине.

**Повереници цивилне заштите**

**Члан 20.**

За организацију и спровођење превентивних мера заштите и покретање почетних активности у случају појаве или најаве опасности по људе и материјална добра, Општински штаб за ванредне ситуације, именоваће поверенике и заменике повереника цивилне заштите у насељеним местима и насељима на територији општине Владичин Хан.

Повереници и заменици повереника у насељеним местима и насељима предузимају непосредне мере за учешће грађана у спровођењу мера и задатака цивилне заштите и личне и узајамне заштите.

Најважније мере које предузимају повереници и заменици повереника цивилне заштите у насељеним местима општине су:

* обавештавају штаб за ванредне ситуације о насталој опасности у зони своје одговорности;
* активирање и ангажовање становништва и координирање њиховим активностима на спасавању живота угрожених и имовине на угроженом подручју;
* упознају грађане са знацима за узбуњивање и о поступцима грађана на знак опасности;
* организовање личне и узајамне заштите у зони своје одговорности;
* учешће у активностима организације и вршења евакуације угроженог становништва са угроженог подручја;
* учешће у кативностима организације и спровођења збрињавања угроженог становништва;
* информишу Општински штаб о броју порушених објеката, повређених и угрожених грађана којима је потребна помоћ, о броју закрчених саобраћајница, кварова на електро, водоводној и гасној мрежи, поплављеним подручјима и другим подацима који се односе на заштиту и спасавање грађана и њихове имовине.

Сви субјекти од посебног значаја за заштиту и спасавање општине Владичин Хан, општинска управа, привредна друштва и друга правна лица на простору општине одредиће своје поверенике у складу са одредбама Закона

Именовање повереника и заменика повереника у насељеним местима извршиће Општински штаб за ванредне ситуације у року од 90 дана од дана ступања на стангу ове одлуке. Предлоге за именовање повереника и заменика повереника урадиће Општинска управа општине Владичин Хан.

Поверенике и заменике повереника именовати у складу са критеријумима из Правилника о раду повереника и заменика повереника цивилне заштите и критеријумима за њихово именовање.

**Јединице цивилне заштите**

**Члан 21.**

За потребе оперативног деловања у акцијама заштите и спасавања људи и материјалних добара на простору општине Владичин Хан формираће се јединице цивилне заштите опште намене и јединица за узбуњивање.

Општинско веће ће, у складу са Проценом ризика од катастрофа, Уредбом о јединицама цивилне заштите, намени и задацима, мобилизацији и начину употребе и у складу са буџетом општине, формирати јединице из става 1. овог члана.

Јединице цивилне заштите опште намене ће се ангажовати у гашењу пожара на отвореном, за изградњу заштитних насипа, црпљење воде, за рашчишћавање из рушевина, за предузимање активности при евакуацији, збрињавању и заштити живота и здравља угрожених људи, животиња, материјалних и културних добара и животне средине, као и за предузимање превентивних мера од настанка опасности.

**Лична и узајамна заштита**

**Члан 22.**

Лична и узајамна заштита је облик организовања грађана за спровођење личне заштите и самопомоћи и пружање помоћи другим особама којима је та помоћ неопходна.

Лична и узајамна заштита као најмасовнији облик припремања и организованог учешћа грађана у заштити и спасавању обухвата мере и поступке њихове непосредне заштите испасавања у пословним и стамбеним зградама и другим објектима где живе и раде.

На основу процене угрожености, Општинска управа набавља средства за личну и узајамну заштиту и друга средства за заштиту и спасавање на угроженим територијама и то: средства за пружање прве помоћи, гашење почетних и мањих пожара, расчишћавање урушених објеката и откопавања плитко затрпаних, чишћење површина од снежних наноса и леда, приручна средства за дезинфекцију и деконтаминацију и сл.

**Мере цивилне заштите**

**Члан 23.**

За потребе заштите и спасавања становништва на простору општине, сви субјекти смањења ризика од катастрофа а посебно Општинско веће, Општински штаб за ванредне ситуације, Општинска управа и субјекти од посебног значаја ће планирати организовати и предузимати мере цивилне заштите, поштујући специфичност њиховог садржаја и њихову примену кроз мере и активности по појединим опасностима, планским документима разрадити мере заједничке за све опасности које угрожавају територију јединице локалне самоуправе и то:

* узбуњивање становништва;
* евакуацију становништва и стоке;
* збрињавање угроженог становништва;
* прву и медицинску помоћ и
* асанацију.

**Међуопштинска сарадња**

**Члан 24.**

Општине Владичин Хан ће успоставити сарадњу са суседним општинама у припремама, планирању, организацији и спровођењу система смањења ризика од катастрофа. У том смислу биће потребно ускладити Процену ризика од катастрофа и поједина планска решења у Плану заштите и спасавања. Посебну сарадњу остварити са суседним општинама по питању израде Плана смањења ризика од катастрофа за све заједничке ризике.

**Обучавање**

**Члан 25.**

Општинска управа ће планирати обуку припадника јединица цивилне заштите опште намене и повереника и заменика повереника цивилне заштите.

За потребе организовања и извођења обуке, обезбедити финансијска средства из буџета.

**Финансирање**

**Члан 26.**

Општинска управа ће у сарадњи са Општинским већем планирати и предложити Скупштини општине да у буџету усвоји финансијска средства потребна за функционисање система смањења ризика од катастрофа и управљање ванредним ситуацијама на простору општине.

За ову намену обезбеђују се и други извори финансирања кроз пројекте, програме, донације, помоћи и др.

За потребе заштите и спасавања становништва и материјалних добара од елементарних непогода, техничко-технолошких несрећа и опасности, из буџета општине, финансираће се следеће активности:

* организовање, опремање и обучавање штаба за ванредне ситуације;
* организовање, опремање и обучавање јединице цивилне заштите опште намене;
* обука повереника и заменика повереника цивилне заштите;
* трошкови ангажовања субјеката од посебног значаја за заштиту и спасавање;
* изградња система за узбуњивање на територији општине;
* набавка, одржавање, смештај, чување и осигурање посебне опреме за јединице цивилне заштите опште намене;
* организација и спровођење мера и задатака цивилне заштите из делокруга рада општине;
* санирање штета насталих природном и другом незгодом, у складу са материјалним могућностима;
* и друге послове у складу са законом и другим прописима.

Наведе активности се, поред средстава из буџета, могу реализовати и путем донација, поклона и других видова помоћи, у складу са законом, као и наменски пренетим средствима из Републичког буџета.

**ПРЕЛАЗНЕ И ЗАВРШНЕ ОДРЕДБЕ**

**Члан 27.**

Планска и друга документа (формирање јединице цивилне заштите опште намене, именовање повереника ЦЗ и њихових заменика и др.) биће донета у року од 90 дана од дана ступања на снагу ове одлуке.

**Члан 28.**

Даном ступања на снагу ове одлуке престаје да важи Одлука о организацији и функционисању система заштите и спасавања и цивилне заштите на територији општине Владичин Хан („Сл. гласник града Врања“, бр. 13/18).

**Члан 29.**

Ова одлука ступа на снагу осмог дана од дана објављивања у „Службеном гласнику града Врања”.

**СКУПШТИНА ОПШТИНЕ**

**ВЛАДИЧИН ХАН**

**БРОЈ:06-53/6/22-I**

**ЗАМЕНИК ПРЕДСЕДНИКА,**

**Мирослав Ђорђевић**